《一壶酒歌》
明代·周是修

一壶之酒三四客，阁暖炉红窗月白。
围炉把酒但饮之，须臾相顾皆春色。
酒亦何美，意亦何长？人生百年内，嘉会不可常。
且乐今夕同徜徉。
飞霜落尽衡阳树，哀鸿叫下潇湘浦。
潇湘浦，九疑云隔苍梧路。
帝子香魂招不来，空余竹上啼痕处。
放歌一曲壮心悲，天涯漂泊我何为！明当径度禾川水，却
望庐陵山翠归。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。